Errautsak

Errautsak Igor Elortzak eta Unai Iturriagak 2010ean  idatzi zuten eta Ximun Fuchsek zuzendu zuen antzerki-obra da.  Artedrama, Le Petit Théâtre de Pain eta Dejabu panpin laborategia batu ziren antzezlan hau ekoizteko, aktore hauekin: Ximun Fuchs, Ander Lipus, Miren Gaztañaga, Manex Fuchs, Ainara Gurrutxaga eta Urko Redondo.

Obrak Donostia Antzerki Saria jaso zuen 2011an.

 Sinopsia 
Hodei hil da. Gaztaroko lagunak, urteetan elkarren berririk izan gabe egon ondotik, Hodeiren hiletarako bilduko dira. Saminak eta berriz elkartzearen emozioak eraginda, Hodeiren azken agurra garai bateko festa basati bihurtuko da. Iraganeko eta oraineko egiak, gezurrak eta kontraesanak azaleratuko dituen gau eroa.

Noizbait izatea amestu eta sekula izan ez zirenaren errautsak baino ez dira geratzen, ordea.

Koadrilakoak 1970eko hamarkadan jaioak dira. Mundua aldatzear zela sinetsita zeudenengandik sortu ziren. Hautu gaitza, ordea, mundua aldatzea. Musikaz, borrokarako leloz, errepresioz, festaz eta orotariko drogaz inguratu zituen gaztaroak. Denboraren errotak egin zuen gainerakoa. XXI. mendea helduta, eta XX.eneko ametsen errautsak ziren. Artean, errautsotan noizbait surik izan zela sinestarazi nahi zieten beren buruei.

 Sariak 

 2011: Donostia Saria, 2010ko Antzezlan Onena.
 2011: Txalo Saria, Azpeitiako XXVIII, Antzerki Txapelketan.

 Erreferentziak 

 Kanpo estekak 

 Errautsak. antzezlanaren bideo osoa Artedrama  2019 Argia Multimedia.Youtube
 Errautsak antzezlanaren webgunea Artxibatua. Wayback Machine
 Errautsak antzezlana komunikabideetan Artxibatua. Wayback Machine

Kategoria:Euskarazko antzezlanak